Document ID: 32009R0748

32009R0748
L 219/1
SLUŽBENI LIST EUROPSKE UNIJE
05.08.2009.
UREDBA KOMISIJE (EZ) br. 748/2009
od 5. kolovoza 2009.
o popisu operatora zrakoplova koji su 1. siječnja 2006. ili kasnije obavljali zrakoplovnu aktivnost iz Priloga I. Direktivi 2003/87/EZ, kojim se određuje država članica nadležna za svakog operatora zrakoplova
(Tekst značajan za EGP)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Direktivu 2003/87/EZ Europskog parlamenta i Vijeća od 13. listopada 2003. o uspostavljanju sustava trgovanja emisijskim jedinicama stakleničkih plinova unutar Zajednice i o izmjeni Direktive Vijeća 96/61/EZ (1), a posebno njezin članak 18.a stavak 3. točku (a),
budući da:
(1)
Direktiva 2003/87/EZ, kako je izmijenjena Direktivom 2008/101/EZ (2), u sustav trgovanja emisijskim jedinicama stakleničkih plinova unutar Zajednice (dalje u tekstu „sustav Zajednice”) uključuje zrakoplovne aktivnosti.
(2)
Kako bi se smanjio administrativni teret za operatore zrakoplova, Direktivom 2003/87/EZ predviđa se da je za svakog operatora zrakoplova odgovorna jedna država članica. Članak 18.a stavci 1. i 2. Direktive 2003/87/EZ sadržavaju odredbe o dodjeli nadležne države članice svakom operatoru zrakoplova. Popis operatora zrakoplova i za njih nadležnih država članica (dalje u tekstu „popis”) trebao bi osigurati da svaki operator zna kojoj će državi članici biti podvrgnut i da je državama članicama jasno za koje bi operatore one trebale biti nadležne.
(3)
Komisija je pri sastavljanju popisa uzela u obzir napomene koje je primila nakon što je 11. veljače 2009. objavila preliminarni popis operatora zrakoplova i država članica pod čijom se nadležnošću oni nalaze. Taj se popis temelji na podacima koje je dostavio Eurocontrol korištenjem evidencije o planovima leta (3).
(4)
Zahtjevi Direktive 2003/87/EZ primjenjuju se na operatore zrakoplova kako su definirani u članku 3. točki (o) te Direktive. Uključivanje u sustav Zajednice povezano je samo s obavljanjem zrakoplovne aktivnosti i ne podliježe uključivanju na popis. Operatori zrakoplova koji obavljaju zrakoplovnu aktivnost iz Priloga I. Direktivi 2003/87/EZ stoga su uključeni u sustav Zajednice bez obzira na to jesu li uključeni na popis u vrijeme obavljanja aktivnosti ili ne. Jednako tako, operatori zrakoplova koji prestanu obavljati zrakoplovnu aktivnost isključuju se iz sustava Zajednice čim prestanu obavljati zrakoplovnu aktivnost iz Priloga I. Direktivi 2003/87/EZ, a ne u trenutku kada se brišu s popisa.
(5)
Popis uključuje sve operatore zrakoplova koji su 1. siječnja 2006. ili kasnije te do 31. prosinca 2008. obavljali odgovarajuću zrakoplovnu aktivnost. Stoga je moguće da se na tom popisu pojave i oni operatori zrakoplova koji su trajno ili privremeno prestali obavljati svoje zrakoplovne aktivnosti. Popis ne uzima u obzir jesu li operatori zrakoplova uključeni na popis Zajednice koji sadrži zračne prijevoznike na koje se iz sigurnosnih razloga primjenjuje zabrana letenja unutar Zajednice u skladu s Uredbom (EZ) br. 2111/2005 Europskog parlamenta i Vijeća od 14. prosinca 2005. o uspostavi popisa Zajednice koji sadrži zračne prijevoznike na koje se primjenjuje zabrana letenja unutar Zajednice, o informiranju putnika u zračnom prometu o identitetu zračnog prijevoznika koji izvodi let i o stavljanju izvan snage članka 9. Direktive 2004/36/EZ (4). Ova Uredba stoga ne bi trebala dovoditi u pitanje odluke koje Komisija ili države članice donose u skladu s Uredbom (EZ) br. 2111/2005.
(6)
Svakom operatoru zrakoplova trebalo bi na popisu dodijeliti jedinstvenu oznaku. Ta bi oznaka trebala omogućiti identifikaciju sudionika u sustavu Zajednice,
DONIJELA JE OVU UREDBU:
Članak 1.
Popis operatora zrakoplova koji su 1. siječnja 2006. ili kasnije obavljali zrakoplovnu aktivnost iz Priloga I. Direktivi 2003/87/EZ, kojim se određuje država članica nadležna za svakog operatora zrakoplova iz članka 18.a stavka 3. točke (a) Direktive 2003/87/EZ, utvrđen je u Prilogu ovoj Uredbi.
Članak 2.
Ova Uredba stupa na snagu trećeg dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 5. kolovoza 2009.

Labels: 10
8
18
20